b'\n_START_ARTICLE_\nGrad Mehovo\n_START_SECTION_\nZgodovina\n_START_PARAGRAPH_\nGrad so po vsej verjetnosti pozidali grofje Vi\xc5\xa1njegorski v 12. stoletju. Leta 1162 je omenjen njihov ministerial vitez Hartwik de Micho. Prvi\xc4\x8d je bil omenjen leta 1215  kot castrum Michow. V 2. polovici 13. stoletja je bil grad v lasti Habsbur\xc5\xbeanov, ki so ga leta 1277 dali v zastavo gori\xc5\xa1kemu grofu Albertu II. V prvi polovici 14. stoletja se je na Mehovo preselil Viljem Menge\xc5\xa1ki, katerega nasledniki so se poimenovali po Mehovem. Leta 1374 po smrti zadnjega gori\xc5\xa1kega grofa oziroma po izumrtju istrske veje Gori\xc5\xa1kih grofov, je grad pre\xc5\xa1el v last Celjskih. Vendar so si dedi\xc5\xa1\xc4\x8dino lastili tudi Habsbur\xc5\xbeani, ki so grad leta 1376 \xc2\xbbpro forma\xc2\xab\xc2\xa0podelili v zastavo Hermanu I. Po izumrtju Celjskih leta 1456 grad ponovno pridobijo Habsbur\xc5\xbeani, ki ga dajo naprej v zakup. Leta 1472 je oskrbnik in poveljnik gradu Ludvik Kozja\xc5\xa1ki; leta 1490  G. pl. Khreig; v za\xc4\x8detku 16. stoletja sta grad in posestvo zastavljena Baltazarju Mindorferju._NEWLINE_Grad so ve\xc4\x8dkrat napadli Osmani, ki pa ga niso nikoli zasedli. Leta 1515  so ga zavzeli in opusto\xc5\xa1ili uporni kmetje. Valvasor je zapisal, da so takrat ubili gra\xc5\xa1\xc4\x8daka Baltazarja Mindorferja, njegovo \xc5\xbeeno in dva sinova. Grad so potem obnovili in na njem so se vrstili zakupniki: od leta 1540 do 1548 je zastavni gospod H. Puchler;  leta 1603 pa K. pl. Juri\xc4\x8d. Okrog leta  1657 so odro\xc4\x8dni grad takratni  lastniki grofje Paradeiserji opustili in se preselili v novo pozidano gra\xc5\xa1\xc4\x8dino Ruper\xc4\x8dvrh. Ko je Valvasor leta 1679 grad upodobil, je \xc5\xa1e stal. Do leta 1848 so bile ohranjene \xc5\xa1e mogo\xc4\x8dne grajske razvaline, nato pa so jih porabili za zidanje \xc5\xa1ole in obnovo baro\xc4\x8dne cerkve in \xc5\xbeupni\xc5\xa1\xc4\x8da v Podgradu ter za postavitev bo\xc5\xbejepotne Marijine kapele pri Vinji vasi.'